ET Euroopa Liidu Teataja C 108/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 108/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast

KOONDDOKUMENT

NÕUKOGU MÄÄRUS (EÜ) nr 510/2006

„CORNISH SARDINES”

EÜ nr: UK-PGI-0005-0589-23.1.2007

KGT ( X ) KPN ( )

1. Nimetus:

„Cornish Sardines”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.7 – Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusega tähistatava toote kirjeldus:

Nimetus „Cornish Sardines” on antud pelaagilistele kaladele liigist sardina pilchardus, mis on püütud kuni kuue miili kaugusel Cornwalli rannikust ning lossitud ja töödeldud Cornwalli krahvkonnas. Kala kõnekeelne nimetus on sardiin.

Kalad on metallikrohelise või oliivivärvi selja, kuldsete külgede ja hõbevalgelt pärlendava kõhuga. Külgede ülaosas on rida tumedaid täppe, millest allpool on mõnikord veel üks või kaks rida täppe. Kala suurus võib olla hooaja jooksul erinev. Igas kilogrammis peab olema 9–18 sardiini.

Liha on värskena tugeva, peene struktuuriga, kuid muutub temperatuuril üle 1 °C ruttu pehmeks ja selle kvaliteet halveneb kiiresti. Maitse tugevus sõltub kala värskusastmest ja rasva sisaldusest lihas.

Värsked sardiinid peaksid olema läikivad ja tugevad, kahjustamata soomuste ja tumeroosade või punaste lõpustega. Nad peaksid olema ümarad ja lõhnama värskelt ning nad on kõige paremad hilissuvel, kui nad on mahlased ja nende maitse on eriti intensiivne. Kalu nimetusega „Cornish Sardines” võib müüa nii värskelt kui ka külmutatult.

3.3. Toorained:

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Kala peab olema püütud Cornwall Sea Fisheries Committee (CSFC) jurisdiktsiooni piirkonnas, kuni kuue miili kaugusel Cornwalli rannikust, ning lossitud ja töödeldud Cornwalli krahvkonnas.

Töötlemiseks loetakse käesolevas kontekstis fileerimist, pea eemaldamist, rookimist, külmutamist, marineerimist, soolamist ja pakendamist või ükskõik millist nende tegevuste kombinatsiooni.

— Fileerimist määratletakse kui pea ja selgroo käsitsi või mehaanilist eemaldamist liha küljest.

— Pea eemaldamist ja rookimist määratletakse kui pea ja sisikonna eemaldamist, kusjuures saba võib eemaldada või külge jätta.

— Külmutamist määratletakse kui kogu toote viimist keskkonda, kus temperatuur on alla 0 °C, ning selle säilitamist seal, kusjuures toode muutub kõvaks.

— Soolamist või marineerimist määratletakse kui toote säilitamist veefaasi vähendamise ning soola ja/või hapete lisamise abil, et luua keskkond, mis takistab roisubakterite teket.

— Pakendamist määratletakse kui toote pakkimist vähem kui 10-kilogrammistesse eraldi mahutitesse.

3.6. Erieeskirjad viilutamise, riivimise, pakendamise jm kohta:

Ei kohaldata.

3.7. Erieeskirjad märgistamise kohta:

Ei kohaldata.

4. Geograafilise piirkonna täpne määratlus:

Cornwalli krahvkond, sh rannikumeri Cornwall Sea Fisheries Committee (CSFC) jurisdiktsiooni piirkonnas, kuni kuue miili kaugusel Cornwalli rannikust.

Cornwall Sea Fisheries Committee jurisdiktsioon loodi 1888. aasta seaduse Sea Fisheries Regulation Act alusel ning talle anti volitused merekalapüüki reguleerivate korralduste tegemiseks kõnealuses piirkonnas. CSFC vastutab kalandusalaste õigusaktide seadusjärgse jõustamise eest Cornwalli ranniku ümbruses. Rannikupiirkond hõlmab rannikust kuni kuue miili kaugusele jääva mereala, mille pindala on umbes 1 350 ruutmiili (mõõdetuna meremiilides).

5. Seos geograafilise piirkonnaga:

5.1. Geograafilise piirkonna eripära:

Geograafilise piirkonna ja kalapüügitavade, sh kalade nimetusega „Cornish Sardines” püügi, lossimise ja töötlemise vahel on väga eriline seos, tegemist on hästidokumenteeritud traditsiooniliste kalapüügimeetoditega. Kalu nimetusega „Cornish Sardines” meelitab geograafilisse piirkonda siinne keskkond, s.t elamistingimused Cornwalli ranniku äärsete lahtede madalates vetes. Sellised veed on kõnealuste kalade eelistatuimaks elupaigaks. Cornwall asub Atlandi ookeani piirkonnas, mille tähtsaim ilmastikunähtus on Põhja-Atlandi ostsillatsioon (NAO), mis mõjutab kõige rohkem temperatuure ja loodeid, mis reguleerivad ka seda, kus asub fütoplankton, s.t kalade sööt.

Eriline seos geograafilise piirkonnaga seisneb selles, et sardiinide püük toimub siis, kui kalad liiguvad nendesse madalatesse lahtedesse. See iseloomulik kalapüügitehnika meenutab eelnenud põlvkondade traditsioone.

Traditsiooniliselt püüti kalu siis, kui nad tulid kaldale lähemale. Minevikus jälgisid kalaparvede lähenemist rannakaljudele paigutatud vaatlejad, kes kalaparvesid märgates laevad (kohaliku semafori abil) püügiks nende juurde juhatasid. Ala oli piiratud kaljudel asuvate vaatluspunktide vaateväljaga. See traditsioon jätkub; teadmisi selle kohta, kus kalad kogunevad, on edasi antud põlvest põlve, kuigi kaljudel vaatlejad on asendunud kaasaegse tehnoloogiaga. Kaasaegse tehnoloogia kasutuselevõtt tähendab, et vahemaa kaldast on aastakümnete jooksul kasvanud, kuid kohalikud laevastikud jäävad madalatesse vetesse kogunevatele kaladele järgnedes siiski kalda nägemisulatusse. Püügitegevuse geograafilised piirid jäävad kõik CSFC kuue miili piiridesse ning nii kattub see piirkond kalapüügipiirkonnaga.

Kuna kalad on õrnad, tuleb nad kiiresti lossida ja seepärast pöörduvad kohalikest sadamatest väljuvad väikesed laevad igas piirkonnas tagasi oma kohalikesse sadamatesse, mis asuvad kõik Cornwallis. See on kõnealuse kalapüügiviisi jätkuv traditsioon.

5.2. Toote eripära:

Kaugeleulatuv ajalooline traditsioon ning sardiinide püügi-, lossimis- ja töötlemistehnika nimetatud geograafilises piirkonnas on aluseks geograafilise piirkonnaga seotusele. Kala püütakse praegu kaasaegseid säästvaid kalapüügitehnikaid kasutades, mis tagab kalavarude hea majandamise.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

Püük

Kalade elutsükkel sunnib neid ujuma kalda lähedale ning kalaparvede ilmumine tingis traditsioonilised kalapüügimeetodid ning ajaloo jooksul kujunes sellest kogukondlik üritus. Kalurid ja kohalik rahvas tulid kala maaletoimetamiseks kokku.

Kuigi meetodid on edasi arenenud, jääb kalapüük Cornwalli majanduse oluliseks osaks. Mitmesugustest laevadest koosnevad laevastikud, mis on pärit umbes 329-miilisele Cornwalli rannajoonele pikitud sadamatest ja abajatest, jätkavad sardiinide püüki.

Kauaaegne kalapüügitraditsioon selles piirkonnas ilmneb Cornwalli kalurite omandatud oskustes. Põlvest põlve edasi antud oskuste hulka kuuluvad sardiinide asukoha kindlaksmääramise oskus ja püügiriistade oskuslik käsitsemine.

Edukas püük sõltub ka traditsiooniliselt meeskondadena töötavatest laevadest; mitu ühest sadamast pärit või ühte kontserni kuuluvat laeva töötavad koos.

Lossimine ja töötlemine

Varem olid igal sadamal oma lao- ja töötlemisrajatised ehk kalakeldrid (fish cellars) ning kohalikud elanikud aitasid kaasa, et kala saaks kiiresti töödeldud. Ka praegu tuleb õrnad kalad kiiresti lossida. Laevad pöörduvad tagasi oma kohalikesse Cornwalli sadamatesse, kust kala viiakse pakendamiseks, ladustamiseks ja töötlemiseks Cornwallis asuvatesse tehastesse.

Kala töödeldakse Cornwalli krahvkonna määratletud piirkonnas. See piirkond hõlmab traditsioonilisi abajaid ja sadamaid, kus ka minevikus kala töödeldi. Kaasaegne tehnoloogia ja kaasaegsed hügieenistandardid ning rannikuäärne kinnisvaraarendus on viinud selleni, et tööstuspiirkondades asuvad tehased on sadamas asuvatelt kalakeldritelt töö üle võtnud, kuid kõik tehased asuvad siiski Cornwallis ja seega kõnealuses geograafilises piirkonnas.

Klientidele viimiseks pakitakse terved värsked kalad jäässe ja 10-kilogrammistesse või väiksematesse kastidesse. Muul juhul kalad külmutatakse ja pakitakse külmladustamiseks ette nähtud kastidesse või kottidesse, et need siis klientide kätte toimetada. Kogu töötlemine peab toimuma Cornwalli piirkonnas.

Hea maine

Nimetusi „Cornwall” ja „Cornish” on sadade aastate jooksul kalatoodetel kasutatud ja need on seetõttu tugevalt seotud kõnealuses geograafilises piirkonnas püütud, lossitud ja töödeldud kala hea mainega.

Esimene dokumenteeritud teade soolatud sardiinide (tookord tuntud nimetuse „pilchards” all) ekspordi kohta pärineb 1555. aastast Cornwalli sadamast Looest. 17. ja 18. sajandil sai sellest ekspordist üks Cornwalli kalatööstuse alustalasid; kõige suurem lossimine registreeriti 1871. aastal, kui lossiti umbes 16 000 tonni. Kauba saajateks olid Euroopa katoliiklikud maad, eelkõige Itaalia. Põhja-Itaalias tunti toodet nimetuse „Salacche Inglesi” all.

Nimetuse „Cornish Sardines” kasutamine ja toote kvaliteedi hea maine on viimase kümne aasta jooksul tänu Cornish Sardine Management Association’i liikmete suurele tööle ja nende toote kõrgele kvaliteedile kasvanud. Toote „Cornish Sardines” müügimaht on kasvanud eelkõige Ühendkuningriigi jaemüügiturul, kus seda kõrgelt hinnatakse.

Viide spetsifikaadi avaldamisele:

http://www.defra.gov.uk/foodrin/foodname/pfn/products/documents/cornishsardines-pdo.pdf

(1) ELT L 93, 31.3.2006, lk 12.